als_Latn dik_Latn sag_Latn
Kryeministri i vendit Sali Berisha ka vizituar dje panairin e punimeve artizanale të grave të Kukësit, i cili është çelur dy ditë më parë në ambientet e Muzeut Historik Kombëtar. Gjatë këtij aktiviteti Berisha ka garantuar se Qeveria do të mbështesë aktivitetet artizanale, si degë e rëndësishme për vetëpunësimin, nxitjen e tregtisë dhe prosperitetin ekonomik të vendit. Ai gjithashtu i ka bërë apel pushtetit vendor që ti përdor këto punime si një mënyrë për të tërhequr vëmendjen e turistëve të huaj që vijnë në Shqipëri. Në stendat e këtij panairi, janë ekspozuar punime artizanale, tradicionale të 60 grave nga zona e Kukësit. Ky projekt, i mbështetur nga SOROS, ka si qëllim të kontribuojë në rritjen e të ardhurave ekonomike të grave artizane, nëpërmjet nxitjes së iniciativave të tyre në biznese private dhe në mbajtjen gjallë të traditës së artizanatit nga brezi në brez. Këto gra, të përfshira në këtë projekt, janë trajnuar për t’u aftësuar në ngritjen e bizneseve të vogla private dhe për të qenë më afër tregut të shitjes së produkteve të tyre. Përmes mbështetjes së aktivitetit artizanal të këtyre grave, synohet edhe dalja e tyre nga skemat sociale, duke iu dhënë mundësinë të ushtrojnë profesionin e tyre aq të bukur, në iniciativa private. Fondacioni SOROS, në bashkëpunim me bashkinë e Kukësit, kanë mundësuar edhe vënien në dispozicion të një dyqani në këtë qytet, i cili administrohet nga gratë, ku tregtohen punimet e tyre artizanale. Kryeministri Berisha vizitoi stendat e këtij panairi dhe pa nga afër shumë punimeve artizanale të grave të këtij rrethi, duke i cilësuar si “krijime artistike”. Kryeministri vlerësoi përkushtimin e madh të grave shqiptare në krijimtarinë e larmishme artizanale në këtë fushë: “Një art që mbart në vetvete sintezën e gjenisë krijuese popullore në këtë drejtim, por edhe si një nxitje e vetëpunësimit për gratë shqiptare,” është shprehur Berisha. Kryeministri siguroi se qeveria ka bërë disa hapa të rëndësishëm në mbështetje të tyre, por do të ndërmarrë çdo hap tjetër të nevojshëm për të nxitur zhvillimin e artizanatit, në traditën më të mirë të vendit. Ai kërkoi edhe bashkëpunimin e bashkive të vendit, veçanërisht të atyre në zonat turistike, që të krijojnë çdo lehtësi, në mënyrë që këto punime të mrekullueshme t’u ofrohen turistëve në qytetet e tyre. “Ju garantoj se hapat e ndërmarrë janë vetëm të parat. Ne do të ulemi së bashku me specialistët tanë dhe të mendojmë se si ta gjallërojmë këtë degë jashtëzakonisht të rëndësishme për vetëpunësimin, për gjallërimin e tregtisë dhe për një hap të mëtejshëm të rëndësishëm drejt prosperitetit ekonomik. Disa muaj më pare, në një familje në komunën e Lunxhërisë, më informuan se një grup zonjash prodhonin për një destinacion të caktuar, që ishte Norvegjia. Prodhimet tona janë prodhime të mrekullueshme në të gjitha aspektet. Unë u bëj thirrje kryetarëve të bashkive të mëdha, të bashkive me fluks të madh turistik, që të krijojnë çdo lehtësi, në mënyrë që këto punime të mrekullueshme të jenë disponibël për turistët në qytetet e tyre,” u shpreh kryeministri.
als_Latn